Príloha 1

FINANČNÉ MEMORANDUM

Európska komisia, tu a ďalej uvádzaná ako „KOMISIA“, ktorá koná za a v mene Európskeho spoločenstva, tu ďalej uvádzaného ako „SPOLOČENSTVO“, zastúpená Komisárom pre regionálnu politiku pánom Michelom Barnierom, za Komisiu
na jednej strane a

Vláda Slovenskej republiky, tu a ďalej uvádzaná ako „príjemca“

na strane druhej
sa dohodli na nasledovnom:

Článok 1

Opatrenie uvedené dolu v článku 2 sa bude realizovať a financovať z rozpočtových zdrojov Spoločenstva, v súlade s ustanoveniami definovanými v tomto Memorande. Opatrenie uvedené dolu v článku 2 sa bude vykonávať v súlade so Všeobecnými podmienkami pripojenými k Rámcovej dohode uzavretej medzi Komisiou a príjemcom, ktorých dodatkom sú podmienky tohto Memoranda a osobitné ustanovenia pripojené k tomuto Memorandu.
Článok 2
Identifikácia opatrenia
Nástroj štrukturálnej politiky v predvstupovom období poskytne financovanie nasledujúceho opatrenia formou grantu, v zmysle popisovanom v Prílohe I:
Číslo opatrenia:	2001/SK/16/P/PE/007
Názov:                       Kanalizácia a čistenie odpadových vôd v
Martine a v regióne Dolný Turiec
Obdobie trvania:	Dátum začiatku: Dátum podpísania finančného memoranda         Komisiou
	Dátum ukončenia: 31. decembra 2006
Miesto:	Turiec – Dolný Turiec/ Región Žilina – okres Martin

Článok 3
Záväzok
1.	Maximálna výška verejných alebo ekvivalentných výdavkov, ktoré možno zobrať do úvahy na účely výpočtu čiastky poskytovanej pomoci sa rovná 12 295 676 €.
2.	Percentuálny podiel pomoci poskytovanej Spoločenstvami je pevne určený a predstavuje 49 % z celkových verejných alebo ekvivalentných výdavkov uvádzaných vo finančnom pláne v Prílohe II.
3.	Maximálna výška pomoci poskytnutej vo forme grantu z Nástroja štrukturálnej politiky v predvstupovom období je pevne stanovená a rovná sa 6 024 881 €.
4.	Záväzný prísľub poskytnutia čiastky vo výške 4 819 905 € z rozpočtu na rok 2001 v rámci rozpočtovej linky B7-020 bol vydaný. Záväzky v súvislosti s ďalšími splátkami budú založené na úvodnom alebo na revidovanom finančnom pláne daného opatrenia, s ohľadom na stav realizácie opatrenia a na dostupnosť rozpočtových prostriedkov.

Článok 4
Platby
1.	Pomoc poskytovaná Spoločenstvom bude pokrývať platby uskutočňované v súvislosti s opatrením, za ktoré príjemca prijal právne záväzné záväzky a na ktoré boli osobitne vyčlenené nevyhnutné finančné prostriedky. Tieto platby sa musia vzťahovať na práce popisované v Prílohe I.
2.	Platby uskutočnené pred termínom podpísania finančného memoranda Komisiou alebo dohody s medzinárodnou finančnou inštitúciou o financovaní projektu, ale nie viac ako 6 mesiacov pred podpisom finančného memoranda nie sú oprávnenými na pomoc vo forme grantu z Nástroja pre štrukturálnu politiku v predvstupovom období.
3.	Opatrenie popisované v Prílohe I a platby uskutočňované orgánom zodpovedným za implementáciu opatrenia budú dokončené najneskôr do 31. decembra 2006.
	Správa požadovaná pre platbu posledného zostatku bude predložená najneskôr do 6 mesiacov po tomto termíne.
4.	Výška preddavku je pevne stanovená na 1 204 976 € a preddavok sa poukáže týmto spôsobom:
	- Čiastka 602 488 € bude uhradená po podpísaní tohto memoranda príjemcom.
	- Zvyšok sa uhradí po podpísaní prvej zmluvy o dielo na významné práce, v zmysle budúcej dohody medzi príjemcom a Komisiou po splnení podmienok tak, ako ich špecifikuje Článok 8 (3) nižšie v texte.
5.	V súlade s Prílohou III.1, Sekcia III, bod 5, Komisia bude pre toto opatrenie akceptovať celkovú sumu zálohových a priebežných platieb vo výške 80% celkovej pomoci vo forme grantu.
Článok 5
Dodržiavanie zákonov a zásad Spoločenstiev
	Toto opatrenie sa musí realizovať v súlade s príslušnými ustanoveniami špecifikovanými v Európskych dohodách a musí byť príspevkom k presadzovaniu politík Spoločenstva, osobitne politík súvisiacich s ochranou a zlepšovaním životného prostredia.
Článok 6
Duševné vlastníctvo
	Prijímateľ a orgán zodpovedný za implementáciu, uvedený v Prílohe I, bod 3, je povinný zabezpečiť nadobudnutie všetkých nevyhnutných práv duševného vlastníctva na štúdie, výkresy, plány, projekty, publicitu a ostatné materiály zostavené v súvislosti s plánovaním, projektovaním, realizáciou, monitorovaním a vyhodnotením projektu. Sú povinní zaručiť, že Komisia a všetky ostatné orgány alebo osoby delegované Komisiou budú mať prístup a právo používať takéto materiály. Komisia využije takéto materiály iba na vlastné účely.
Článok 7
Povolenia a oprávnenia
	Kompetentné orgány príjemcu sú povinné v primeranom čase a v súlade s vlastnou legislatívou poskytnúť povolenia a oprávnenia každého druhu potrebné pre realizáciu opatrenia.
Článok 8
Osobitné podmienky v súvislosti s opatrením
	Bez ujmy na účinnosti všeobecných ustanovení, špecifikovaných v Prílohe III, je poskytnutie grantu Spoločenstiev pre toto opatrenie podmienené splnením nasledujúcich podmienok:
1.	Podmienka súvisiaca s východiskovými predpokladmi a stavom aktív:
	Komisia si vyhradzuje právo prehodnotiť výšku poskytnutej pomoci z ISPA špecifikovanú v Článku 3 v tom prípade, ak sa do piatich rokov odo dňa dokončenia diela prevádzkové podmienky (tarify, výnosy a pod.) podstatne zmenia oproti východiskovým predpokladom prijatým pri určovaní výšky grantu alebo ak nastane významná zmena:
a)	ovplyvňujúca charakter prevádzky alebo jej podmienky realizácie, alebo poskytujúca súkromnému alebo verejnoprávnemu subjektu neprimerané výhody, a
b)	vyplývajúca buď zo zmeny charakteru vlastníctva ktorejkoľvek časti financovanej infraštruktúry, alebo pri zániku alebo závažnej zmene prevádzkového rámca.
	Krajina príjemcu bude o akejkoľvek takejto zmene informovať Komisiu a bude sa usilovať o dosiahnutie následnej dohody s Komisiou o týchto zmenách.
2.	Podmienka životaschopnosti:
	Poskytnutie grantu Spoločenstiev na opatrenie je podmienené tým, aby zainteresované orgány dali k dispozícii dostatočné prostriedky na zabezpečenie efektívnej prevádzky a údržby aktív.
3.		Druhá splátka zálohovej platby bude zaplatená pri splnení týchto podmienok:
–	predloženie plánu verejného obstarávania príjemcom, ktorý musí byť schválený Komisiou
–	menovanie projektového manažéra
–	predloženie, zo strany kompetentného orgánu, jasného popisu súčasných zákonných ustanovení, ktorými sa riadi politika stanovovania taríf na Slovensku.
–	predloženie potvrdenia konečného príjemcu o tom, že tarifná politika uvedená v “základnom scenári” bude uplatňovaná tak, ako sa predpokladá.
–	predloženie potvrdenia zo strany kompetentného orgánu, že konečný príjemca, Turčianske vodárne a kanalizácie a.s., prevzal plnú kontrolu a zodpovednosť za hospodárenie s odpadovými vodami v oblasti, ktorú projekt pokrýva.
–	predloženie dôkazu o tom, že:
i)	priemyselná odpadová voda prečisťuje, resp. recykluje;
ii)	prečistenie je monitorované a vynucované príslušnými orgánmi životného prostredia;
iii)	priemyselné odpady nemajú škodlivý vplyv na projektovanú technológiu čistiacej stanice.
–	záväzok daný slovenskými orgánmi, že pre priemyselných znečisťovateľov bude zavedený primeraný poplatok, akceptovateľný Komisiou, v závislosti na množstve a kvalite produkovaných odpadových vôd a na nákladoch potrebných na ich čistenie.
–	predloženie dôkazu o tom, že technické riešenie kanalizácie v obci Belá-Dulice je nákladovo najefektívnejšie.
Článok 9
Ustanovenia týkajúce sa implementácie uvedené v Prílohách k tomuto finančnému memorandu sú jeho neoddeliteľnou súčasťou.
Nedodržanie podmienok a ustanovení týkajúcich sa implementácie bude Komisia posudzovať v súlade s postupom, definovaným v Prílohe III.1, Časť VIII.

Článok 10
Autentický text tohto finančného memoranda je tento dokument, ako je tu dolu podpísaný.

V Bratislave 
Dátum: 6. 9. 2002	V Bruseli
Dátum: 17. 12 2002	
Za Prijímateľa

Mária Kadlečíková (v.r.)
Podpredsedníčka vlády SR	Za Spoločenstvo

Michel Barnier (v.r.)
Komisár